b'\n_START_ARTICLE_\nPrinceskin dnevnik 2: Kraljevska zaroka\n_START_SECTION_\nZgodba\n_START_PARAGRAPH_\nFilm se za\xc4\x8dne, ko Mia Thermopolis (Anne Hathaway), prestolonaslednica v svoji dr\xc5\xbeavi, glavnem prizori\xc5\xa1\xc4\x8du v filmu, Genoviji, kon\xc4\x8da \xc5\xa1olo na univerzi Princeton oziroma na \xc5\xa1oli Woodrow Wilson School. Mia, Joe (H\xc3\xa9ctor Elizondo) in Debeli Louie, njen ma\xc4\x8dek, pred Mijinim 21. rojstnim dnevom odpotujejo v Genovijo, da bi Mia kot kraljica prevzela prestol svoje babice, kraljice Genovije, Clarisse Renaldi (Julie Andrews). Na plesu za praznovanje njenega 21. rojstnega dne mora Mia plesati z vsemi "primernimi samci". Po nesre\xc4\x8di nekemu mlademu neznancu stopi na \xc4\x8devlje, kasneje pa zaple\xc5\xa1e z njim. Ko Miji z glave pade tiara, jo ujame vikont Mabrey (John Rhys-Davies) in razkrije, da namerava prevzeti prestol._NEWLINE_Kasneje vikont Mabrey omeni \xc5\xa1e enega prestolonaslednika, svojega ne\xc4\x8daka, lorda Devereauxa (Chris Pine). Mia ne more postati kraljica, \xc4\x8de se v tridesetih dneh ne poro\xc4\x8di. Clarisse povabi lorda Devereauxa, da bi ostal pri njih in Mia je \xc5\xa1okirana, ko vidi, da je mo\xc5\xbe, s katerim se je spogledovala na plesu, pravzaprav lord Nicholas Devereaux. Miji se pri iskanju popolnega mo\xc5\xbea pridru\xc5\xbei tudi njena najbolj\xc5\xa1a prijateljica Lily Moscovitz (Heather Matarazzo). Mia si izbere Andrewa Jacobyja (Callum Blue), vojvodo Kenilwortha in nekaj dni kasneje se zaro\xc4\x8dita. Mabrey in Nicholas pa \xc5\xbeelita poroko prepre\xc4\x8diti, zato se za\xc4\x8dne Nicholas ponovno spogledovati z Mio._NEWLINE_Princesa Mia za\xc4\x8dne vaditi streljanje z lokom in gore\xc4\x8do pu\xc5\xa1\xc4\x8dico, ki je del obreda ob kronanju nove kraljice. Na zabavi na vrtu se Mia razdra\xc5\xbei, ko vidi lorda Nicholasa z lady Elisso (Meredith Patterson). Kasneje se Mia skupaj z Nicholasom sprehaja ob osamljenem vodnjaku in Nicholas jo nenadoma poljubi. Potem Nicholas dobi pomisleke o tem, ali bi \xc5\xa1e rad ukradel krono, vikont Mabrey pa spozna, da se je njegov ne\xc4\x8dak zaljubil v princeso Mio. Kasneje, ko Mia vadi lokostrelstvo, ji Nicholas pove, da bo zapustil grad, vendar da jo \xc5\xbeeli pred odhodom \xc5\xa1e enkrat, zadnji\xc4\x8d videti. Mia je sicer razburjena, vendar privoli v sre\xc4\x8danje z njim. Oditeta k jezeru, kjer ple\xc5\xa1eta, nato pa tam tudi zaspita. Ko se Mia zjutraj zbudi, opazi mo\xc5\xbea, ki njo in Nicholasa snema. Meni, da ga je najel Nicholas, zato odvihra stran. Ko pa pride nazaj v gra\xc5\xa1\xc4\x8dino, se posnetek \xc5\xbee predvaja na televiziji. Opravi\xc4\x8di se, ker je razo\xc4\x8darala Andrewa in skupaj zaro\xc4\x8denca ugotovita, da drug drugega ne ljubita. Ampak Andrew pravi, da ji je obljubil poroko in da gentelman nikoli ne prelomi svojih obljub. _NEWLINE_Ko vikont Mabrey odide na poroko, z Nicholasom razpravlja o tem, ali bi moral oditi tudi on. Gretchen Nicholasu pove, da mu je njegov stric nastavil past s snemanjem ob jezeru. Nicholas na poroko odide s starinskim kolesom svojega dedka, ki je edino prevozno sredstvo na voljo. Medtem Mia \xc5\xbee za\xc4\x8dne hoditi do oltarja, vendar ste\xc4\x8de stran, saj spozna, da se ne more poro\xc4\x8diti z Andrewom. Clarisse odide za njo in ji pove, da ne sme ponoviti napake, ki jo je naredila ona sama in obupati nad iskanjem prave ljubezni. Mia odide nazaj v cerkev, kjer pove, da \xc5\xbeeli postati kraljica brez mo\xc5\xbea, vendar vikont Mabrey re\xc4\x8de, da bi moral kralj postati njegov ne\xc4\x8dak. Nicholas pa zavrne krono in parlament se odlo\xc4\x8di za spremembo zakona. Clarisse Joeja zasnubi in par se poro\xc4\x8di. Nicholas prizna svojo ljubezen do Mie in Mio okronajo za kraljico Genovije.'